b"\n_START_ARTICLE_\nJubal Anderson Early\n_START_SECTION_\nTidlig liv\n_START_PARAGRAPH_\nEarly ble f\xc3\xb8dt i Franklin County i Virginia som det tredje av ti barn av Ruth Hairston og Joab Early. Han ble uteksaminert fra United States Military Academy i 1837 som nr. 18 av 50. Mens han studerte p\xc3\xa5 West Point havnet han i krangel med en kadett som het Lewis Addison Armistead. Armistead knuste en tallerken i hodet p\xc3\xa5 Early i messa, og dette f\xc3\xb8rte til at Armistead ble utvist fra West Point._NEWLINE_Etter at han ble uteksaminert, kjempet Early mot seminolene i Florida som fenrik i 3. artilleriregiment f\xc3\xb8r han trakk seg fra h\xc3\xa6ren for f\xc3\xb8rste gang i 1838. Han praktiserte juss i 1840-\xc3\xa5rene som p\xc3\xa5taleadvokat for b\xc3\xa5de Franklin og Floyd County i Virginia. Han ble kjent for en sak i Mississippi hvor han slo toppadvokatene i staten. Hans advokatpraksis ble avbrutt av den mexicansk-amerikanske krig i 1846\xe2\x80\x931848. Han tjenestegjorde i Virginias delstatsforsamling i 1841\xe2\x80\x931843.\n_START_SECTION_\nBorgerkrigen\n_START_PARAGRAPH_\nEarly var Whig og sterkt imot l\xc3\xb8srivelse p\xc3\xa5 konvensjonen i Virginia som var samlet for \xc3\xa5 dr\xc3\xb8fte dette sp\xc3\xb8rsm\xc3\xa5let i april 1861. Men han ble snart revet med av de aggressive handlingene til den f\xc3\xb8derale regjeringen; president Abraham Lincoln ba om 75 000 frivillige for \xc3\xa5 sl\xc3\xa5 ned oppr\xc3\xb8ret, og Early takket ja til et tilbud om \xc3\xa5 bli brigadegeneral i Virginias milits. Han ble sendt til Lynchburg for \xc3\xa5 sette sammen tre regimenter og s\xc3\xa5 lede ett av dem, 24th Virginia Infantry, som oberst i Konf\xc3\xb8derasjonens h\xc3\xa6r.  _NEWLINE_Han ble forfremmet til brigadegeneral etter det f\xc3\xb8rste slaget ved Bull Run (Manassas) i juli 1861. I det slaget utmerket han seg ved Blackburn's Ford og imponerte general P.G.T. Beauregard. Han kjempet i de fleste st\xc3\xb8rre slag p\xc3\xa5 den \xc3\xb8stlige krigsskueplassen, inkludert syvdagersslaget, det andre slaget ved Bull Run, slaget ved Antietam, slaget ved Fredericksburg, slaget ved Chancellorsville, slaget ved Gettysburg og tallrike slag under Shenandoah-felttoget i 1864. Under Gettysburg-felttoget okkuperte Earlys divisjon York i Pennsylvania, den st\xc3\xb8rste nordlige landsbyen som falt til oppr\xc3\xb8rerne i l\xc3\xb8pet av krigen._NEWLINE_Early var betrodd og st\xc3\xb8ttet av \xc3\xb8verstkommanderende for Army of Northern Virginia, Robert E. Lee. Lee henviste til Early som hans \xc2\xabBad Old Man\xc2\xbb p\xc3\xa5 grunn av hans korte lunte, men likte Earlys aggressive krigf\xc3\xb8ring og evne til \xc3\xa5 lede enheter uavhengig. De fleste av Earlys soldater henviste til ham som \xc2\xabOld Jube\xc2\xbb eller \xc2\xabOld Jubilee\xc2\xbb med entusiasme og hengivelse. Hans underordnede generaler f\xc3\xb8lte ofte lite av denne hengivenheten. Early var ogs\xc3\xa5 sv\xc3\xa6rt flink til \xc3\xa5 finne feil og rettet bitende kritikk mot sine underordnede ved den minste anledning. Motsatt var han som oftest blind for egne feil og reagerte skarpt mot kritikk og forslag nedenfra. _NEWLINE_I 1862 ble han s\xc3\xa5ret i slaget ved Williamsburg mens han ledet et angrep mot overveldende odds.\n_START_SECTION_\nTjenestegj\xc3\xb8ring under Stonewall Jackson\n_START_PARAGRAPH_\nHan oppholdt seg i Rocky Mount til han var frisk og dro tilbake to m\xc3\xa5neder senere. Han ble plassert under generalmajor Thomas J. \xc2\xabStonewall\xc2\xbb Jackson, tidsnok til slaget ved Malvern Hill. Der demonstrerte Early sin manglende kunnskap om navigering p\xc3\xa5 slagmarken, og hans brigade gikk seg vill i skogen. Den hadde 33 falne uten betydelige kamper. I Nord-Virginia-felttoget utmerket Early seg for sin prestasjon i slaget ved Cedar Mountain og ankom akkurat tidsnok til \xc3\xa5 forsterke generalmajor A.P. Hill p\xc3\xa5 Jacksons venstre side p\xc3\xa5 Stony Ridge i det andre slaget ved Bull Run._NEWLINE_Ved Antietam overtok Early divisjonskommandoen da hans kommandant, Alexander Lawton, ble s\xc3\xa5ret. Lee var imponert over prestasjonen hans og beholdt ham p\xc3\xa5 det niv\xc3\xa5et. Ved Fredericksburg ble Early helten da han gikk til motangrep mot divisjonen til generalmajor George G. Meade som utnyttet et hull i Jacksons linjer. Han ble forfremmet til generalmajor den 17. januar 1863. Ved Chancellorsville gav Lee ham en styrke p\xc3\xa5 5000 menn til \xc3\xa5 forsvare Fredericksburg ved Marye's Heights mot en tallmessig overlegen styrke (to korps) under generalmajor John Sedgwick. Early klarte \xc3\xa5 forsinke unionsh\xc3\xa6rens styrker og holde Sedgwicks i sjakk mens Lee og Jackson angrep resten av unionsstyrkene i vest. Sedgwick gikk til slutt til angrep p\xc3\xa5 Early oppe p\xc3\xa5 Marye's Heights, og kampene er kjent som det andre slaget ved Fredericksburg.\n_START_SECTION_\nGettysburg og Overland-felttoget\n_START_PARAGRAPH_\nUnder Gettysburg-felttoget ledet Early en divisjon i korpset til generall\xc3\xb8ytnant Richard S. Ewell. Styrkene hans var sv\xc3\xa6rt viktige i nedkjempelsen av Unionens forsvarere i slaget ved Winchester, der han tok et antall fanger og \xc3\xa5pnet Shenandoah Valley for Lees styrker. Earlys divisjon, forsterket med kavaleri, marsjerte etterhvert \xc3\xb8stover over South Mountain-fjellene i Pennsylvania og tok viktige forsyninger og hester p\xc3\xa5 veien. Han tok Gettysburg den 26. juni og krevde l\xc3\xb8sepenger som aldri ble betalt. To dager senere gikk han inn i York County og tok York, den st\xc3\xb8rste nordstatsbyen som falt til Konf\xc3\xb8derasjonen under krigen. Her ble hans krav om l\xc3\xb8sepenger delvis innfridd, inkludert en betaling p\xc3\xa5 $28 000 i kontanter. Elementer fra Earlys styrker n\xc3\xa5dde den 28. juni Susquehanna. Dette var det \xc3\xb8stligste en organisert konf\xc3\xb8derert styrke kom i Pennsylvania. 30. juni ble Early kalt tilbake da Lee samlet sin h\xc3\xa6r for \xc3\xa5 m\xc3\xb8te de ankommende f\xc3\xb8derale. _NEWLINE_Earlys divisjon ankom Gettysburg fra nord\xc3\xb8st den 1. juli 1863 og var helt til venstre p\xc3\xa5 flanken til den konf\xc3\xb8dererte linja. Han beseiret brigadegeneral Francis C. Barlows divisjon, del av Unionens XI Corps, kraftig og p\xc3\xa5f\xc3\xb8rte Unionens styrker tre ganger s\xc3\xa5 h\xc3\xb8ye tapstall som han selv ble utsatt for. Han drev unionsstyrkene tilbake gjennom gatene i landsbyen og tok mange av dem til fange. P\xc3\xa5 den andre dagen i Gettysburg angrep han East Cemetery Hill som del av Ewells fors\xc3\xb8k p\xc3\xa5 \xc3\xa5 beseire Unionens h\xc3\xb8yre flanke. Angrepet var en suksess til \xc3\xa5 begynne med, men Unionens forsterkninger ankom og slo tilbake Earlys to brigader. P\xc3\xa5 den tredje dagen koblet Early fra en brigade som ble sendt for \xc3\xa5 hjelpe generalmajor Edward Johnsons divisjon i et mislykket angrep p\xc3\xa5 Culp's Hill. Elementer fra Earlys divisjon dekket ryggen til Lees h\xc3\xa6r under tilbaketrekningen fra Gettysburg den 4. og 5. juli._NEWLINE_Early tjenestegjorde i Shenandoah Valley vinteren 1863-64. I l\xc3\xb8pet av denne perioden fungerte han innimellom som korpskommandant under Ewells sykefrav\xc3\xa6r. 31. mai 1864 uttrykte Lee sin tillit til Earlys initiativ og evner som h\xc3\xb8yere kommandant og forfremmet ham til den midlertidige graden som generall\xc3\xb8ytnant. _NEWLINE_Da han dro tilbake fra dalen, deltok Early i slaget ved Wilderness og overtok kommandoen til A.P. Hills tredje korps under marsjen for \xc3\xa5 avskj\xc3\xa6re generall\xc3\xb8ytnant Ulysses S. Grant i slaget ved Spotsylvania Court House. Ved Spotsylvania holdt Early den relativt rolige h\xc3\xb8yre flanken til Mule Shoe. I slaget ved Cold Harbor erstattet Lee den ineffektive Ewell med Early som kommandant for II Corps.\n_START_SECTION_\nEtter krigen\n_START_PARAGRAPH_\nEarly flyktet da Army of Northern Virginia overgav seg den 9. april 1865. Han red til Texas i h\xc3\xa5p om \xc3\xa5 finne konf\xc3\xb8dererte styrker som fortsatt holdt ut, og han fortsatte deretter til Mexico og seilte derfra til Cuba og videre til Canada. Mens han bodde i Toronto, skrev han sine memoarer, A Memoir of the Last Year of the War for Independence, in the Confederate States of America, som fokuserte p\xc3\xa5 hans felttog i Shenandoah. De ble publisert i 1867. _NEWLINE_Han dro tilbake til Virginia i 1869 og gjenopptok advokatpraksisen sin. Han ble ben\xc3\xa5det i 1868 av president Andrew Johnson, men forble tross dette en ikke-rekonstruert oppr\xc3\xb8rer. Han var blant de mest lydh\xc3\xb8re av de som bittert fremmet Lost Cause-bevegelsen og som la skylden p\xc3\xa5 handlingene til generall\xc3\xb8ytnant James Longstreet ved Gettysburg. Han var involvert i Louisiana Lottery sammen med den pensjonerte generalen P.G.T. Beauregard. _NEWLINE_Early falt ned en trapp og d\xc3\xb8de i Lynchburg i Virginia da han var 77 \xc3\xa5r. Han er gravlagt i Spring Hill Cemetery."